钦定古今图书集成/明伦汇编/官常典/第503卷 > 王文宝
## 钦定古今图书集成/明伦汇编/官常典/第503卷 > 王文宝

按《宋史》本传：“文宝，开封阳武人。以任子补殿直。太平
兴国初，累迁至军器库使。尝使契丹，会陈洪进献漳、
泉地，以文宝监泉州兵。群盗大起，文宝与转运使杨
克让、知州乔惟岳共讨平之。以功领妫州刺史，加内
弓箭库使。二年，京西转运使程能议开新河，自襄、汉
至京师，引白河水注焉，以通湘潭之漕。”诏发唐邓汝
颍、许、蔡、陈、郑丁夫数万赴其役，发诸州兵万人助之。
命文宝与六宅使李继隆、作坊副使李仁祐、刘承珪
分往护作。既而地高水下不能通，卒堙废焉。雍熙四
年，改东上阁门使，历知泾、延二州。会辽人寇通远军，
命文宝率师致讨。还，迁判四万馆事。文宝历内职二
十年，雅好言外事，太祖、太宗颇信任之，中外咸畏其
口。出为高阳关兵马钤辖，淳化二年，卒于官。